Astromix

Mér barst þetta bréf sem fjallar um hið merka blogg Astromix sem Ívar Pálsson heldur úti.

- - -

Sæll Egill og takk kærlega fyrir að leggja það á þig að berjast fyrir réttlátar og betra þjóðfélagi núna þegar Ísland þarf virkilega á mönnum eins og þér að halda.

Sjaldan hefur verið meiri þörf fyrir frjálsa og óháða fjölmiðla og hugrakka menn til að keyra þá áfram. Ég ætla rétt að vona að þeir fáu sem eru að segja eitthvað af viti fari nú ekki að flytja úr landi.

Ég ver að viðurkenna að ég nennti ekki að spá mikið í þessum hlutum fyrir hrunið. Kosturinn við netið er hinsvegar sá að það er mjög auðvelt að skoða aftur í tímann það sem hefur verið rætt og ritað. Mikið hefur verið skrifað um það hvað stjórnmálamenn og bankamenn sögðu og kannski frekar sögðu ekki. Verst þykir mér að þeir sem sögðu eitt fyrir hrunið eru nú að koma fram og þykjast hafa vitað allt fyrir en hafi aðeins kosið að segja frá því á leynifundum og í símtölum sem að vísu enginn man eftir.

Nú er kominn tími til að gefa þeim tækifæri sem virkilega skrifuðu eitthvað af viti áður en allri bankarnir hrundu, vöruðu fólk við en töluðu því miður fyrir daufum eyrum. Ein af merkilegustu skrifum sem ég hef rekist á eru á astromix.blog.is sem þú hefur held ég vitað í hér áður. Þar var skrifað mikið um þessi mál í tæp 2 ár áður en flestir aðrir gerðu sér grein fyrir að ekki væri allt með felldu. Þar sem ég var að lesa yfir athugasemdirnar klippti ég út nokkra tilvitnanir sem mér þóttu merkilegar. Sérstaklega eru þetta merkileg blogg núna þegar allir þessi hlutir sem auðveldlega var hægt að sjá fyrir hafa komið í ljós …

Fyrsta bloggið varðandi „fall Íslands“ var birt á astromix.blog.is fyrir tæpum 2 árum síðan …

6. mars 2007 – Fall Íslands

Samfara gengisfallinu er annað mikilvægt fall líklegt, þ.e. fasteignahrunið sem virðist framundan. Fæstir geta greitt afborganir af fasteignalánum þegar vextir og verðbætur eru samanlagt um 20% á ári. (Ritað í nóvember og desember 2006 fyrir gengissig)

http://astromix.blog.is/blog/astromix/entry/139240/

13. apríl 2007 – 628 milljarðar! Bilun

Erum við orðin biluð? Fallöxin er hækkuð og brýnd: framvirk staða íslensku krónunnar er jákvæð um 628 þúsund milljónir, samkvæmt hálf- fimm fréttum Kaupþings í gær. Þetta er mest skammtímafjármagn spekúlanta, þar sem drjúgur hluti er á gjalddaga í ár, en við treystum á miskunn þeirra, þ.e. að þeir framlengi stöðugt samningunum. Þess vegna lækkar Seðlabankinn ekki vexti, enda hrynja á okkur nokkur hundruð þúsund milljónir daginn sem vextir verða lækkaðir. Spilaborgin er orðin svo myndarleg, að enginn má hósta, þá hrynur allt. Það VERÐUR samt að lækka stýrivexti strax. Davíð, við treystum á þig áfram!

http://astromix.blog.is/blog/astromix/entry/175941/

5. júlí 2007 – Allir bankar ánægðir

Davíð hefði getað rofið vítahringinn með vaxtalækkun, en setur mikið niður við það, að horfast ekki í augu við þá augljósu staðreynd að versta vandamál íslenska hagkerfisins er sýndarstyrkur krónunnar, sem stafar helst af heimsvinsældum vegna hás vaxtastigs.

http://astromix.blog.is/blog/astromix/entry/255606/

20. júlí 2007 – Bankadómínókubbar

Áhættan er talin vera mest í jaðri markaðarins, þar sem t.d. Ísland og Ungverjaland eru. Bankar okkar eru því með þeim fyrstu sem finna verulega fyrir minnkuðu áhættuþoli.

http://astromix.blog.is/blog/astromix/entry/266832/

27 júlí 2007 – Áhættuflótti heimsmarkaðar hefst fyrir alvöru

Nú sígur þá gengi íslensku krónunnar (1% á dag) en Evra og Jen hressast eflaust mest, íslensk hlutabréf lækka (bankarnir mest?) og húsnæðisæðið hættir þegar lánin rjúka upp. Ætli Davíð hækki ekki bara stýrivexti, í ljósi sögunnar?

http://astromix.blog.is/blog/astromix/entry/271726/

16 ágúst 2007

Það væri undarleg lukka ef eini staðurinn á Jörðinni sem allt væri á hreinu væri á Íslandi.

http://astromix.blog.is/blog/astromix/entry/288142/

19. september 2007 – Davíð bregst bogalistin

Af hverju lækkar Davíð ekki stýrivexti? Af því að það er eins og að biðja bankastjórann sinn (skammtíma- spákaumennina með 800 milljarðana á móti krónunni) um að gjaldfella nokkra af víxlunum manns. Þar með búum við okkur sjálfviljug til lausafjárkreppu, gjaldeyrisskort, gengisfellingu og verðbólguskot. Ekki að undra að maðurinn á takkanum skuli forðast að ýta á hann. En þetta er eins og með ruslabílinn, ef ekki er ýtt á takkann, þá fer ruslið ekki burt og hrannast upp við heimili fólks.

http://astromix.blog.is/blog/astromix/entry/316198/

16. nóvember 2007 – Krónur, skuldir og verðlaus bréf

Krónan er amk. 800 milljarða í mínus, þmt. krónubréf og vaxtaskiptasamningar, þjóðarbúið skuldar 7000 milljarða (en hátt metnar eignir, t.d. bréfaeignir, eru um 1200 milljörðum lægri). Mér skilst að Líbanon sé eitt OECD ríkja skuldugra en Ísland.

Hvaða upphæðir þarf fólk að sjá til þess að hætta að styðja aðgerðir Seðlabankans, sem flestir sjá að skila sér ekki, enda styðjast þær við úrelta hagfræði?

http://astromix.blog.is/blog/astromix/entry/358148/

Þetta eru ekki ritvillur hér að ofan, þetta var skrifað 2007 en ekki 2008 og takið eftir því að síðasta tilvitnunin hér er skrifuð rúmlega ári fyrir hrun bankanna þegar fæstir Íslendingar nenntu að spá í þessa hluti og þar á meðal ég. Ég hvet alla til þess að skoða það sem hefur verið skrifað og sagt áður en að blaðran sprakk. Það verða allir að gera það upp við sig hverjum menn treysta í dag.

Fyrir mitt leyti verð ég að segja að ég treysti þeim sem sögðu sannleikann varðandi þessi mál síðustu 2 ár margfalt betur þeim sem sögðu eitt fyrir hrun og annað eftir hrun (ég tel leynifundi og gleymd símtöl ekki með). Hvað þá að nokkur leið sé að treysta þeim sem berja hausnum í steininn og vilja enn kenna alþjóðlegri fjármálakreppu um stöðuna. Eftir að hafa lesið þessar athugasemdir hér að ofan er ótrúlegt að nokkur maður komist upp með það í dag að segja að íslandi hafi lent í „alþjólegum hvirfilvindi“ sjá: ( http://www.visir.is/article/20081119/FRETTIR01/492992746/-1).

Sama hversu hæfileikaríkir menn telja sig vera þá er það bara þannig að ef menn hafa ekki trúverðugleika og traust 90% þjóðarinnar og hafa ekki menntun eða reynslu til að valda þeim störfum sem þeim eru falin eru þeir ekki hæfir til að gegna mikilvægum embættum í þágu þjóðar sinnar. Sérstaklega ekki á tímum sem þessum.